钦定古今图书集成/明伦汇编/官常典/第191卷 > 石苞
## 钦定古今图书集成/明伦汇编/官常典/第191卷 > 石苞

按《晋书》本传，苞字仲容，渤海南皮人也。雅旷有智局，
容仪伟丽，不修小节，故时人为之语曰：“石仲容，姣无
双。”县召为吏，给农司马。会谒者阳翟郭元信奉使求
人为御司马，以苞及邓艾给之。行十馀里，元信谓二
人曰：“‘子后并当至卿相’。苞曰：‘御隶也，何卿相乎’？”既而
又被使到邺，事久不决，乃贩铁于邺市。市长沛国赵
元儒，名知人，见苞异之，因与结交，叹苞远量，当至公
辅，由是知名。见吏部郎许允，求为小县，允谓苞曰：“卿
是我辈人，当相引在朝廷，何欲小县乎？”苞还叹息，不
意允之知己乃如此也。稍迁景帝中护军司马。宣帝
闻苞好色薄行，以让景帝。帝答曰：“苞虽细行不足，而
有经国才略。夫贞廉之士，未必能经济世务。是以齐
桓忘管仲之奢僭，而录其匡合之大谋；汉高舍陈平
之污行，而取其《六奇》之妙算。苞虽未可以上俦二子，
亦今日之选也。”意乃释。徙邺典农中郎将。时魏世王
侯多居邺下，尚书丁谧贵倾一时，并较时利。苞奏列
其事，由是益见称。历东莱、琅邪太守，所在皆有威惠。
迁徐州刺史。文帝之败于东关也，苞独全军而退。帝
指所持节谓苞曰：“恨不以此授卿，以究大事。”乃迁苞
为奋武将军、假节、监青州诸军事。及诸葛诞举兵淮
南，苞统青州诸军，督兖州刺史周泰、徐州刺史胡质，
简锐卒为游军，以备外寇。吴遣大将朱异、丁奉等来
迎。诞等留辎重于都陆，轻兵渡黎水。苞等迎击，大破
之。泰山太守胡烈以奇兵诡道袭都陆，尽焚其委输，
异等收馀众而退。寿春平，拜苞镇东将军，封东光侯、
假节。顷之，代王基都督扬州诸军事。苞因入朝，当还，
辞高贵乡公，留语尽日。既出，白文帝曰：“非常主也。”数
日而有成济之事。后进位征东大将军，俄迁骠骑将
军。文帝崩，贾充、荀勗议葬礼未定，苞时奔丧，恸哭曰：
“基业如此，而以人臣终乎！”葬礼乃定。后每与陈骞讽
魏帝以历数已终，天命有在。及禅位，苞有力焉。武帝
践祚，迁大司马，进封乐陵郡公，加侍中、羽葆、鼓吹。自
诸葛诞破灭，苞便镇抚淮南，士马彊盛，边境多务。苞
既勤庶事，又以威惠服物。淮北监军王琛轻苞素微，
又闻童谣曰：“宫中大马几作驴，大石压之不得舒。”因
是密表苞与吴人交通。先时，望气者云东南有大兵
起。及琛表至，武帝甚疑之。会荆州刺史胡烈表吴人
欲大出为寇，苞亦闻吴师将入，乃筑垒遏水以自固。
帝闻之，谓羊祜曰：“吴人每来，常东西相应，无缘偏尔，
岂石苞果有不顺乎？”祜深明之，而帝犹疑焉。会苞子
乔为尚书郎，上召之，经日不至。帝谓为必叛，欲讨苞
而隐其事。遂下诏，以“苞不料贼势，筑垒遏水，劳扰百
姓，策免其官，遣太尉义阳王望率大军征之，以备非
常。又敕征东将军琅邪王伷自下邳会寿春。”苞用掾
孙铄计，放兵步出，住都亭待罪。帝闻之意解，及苞诣
阙，以公还第。苞自耻受任无效，而无怨色。时邺奚官
督郭廙上书理苞，帝诏曰：“前大司马苞，忠允清亮，才
经世务，干用之绩，所历可纪，宜掌教典，以赞时政，其
以苞为司徒。”有司奏：“苞前有折挠，不堪其任，以公还
第，已为弘厚，不宜擢用。”诏曰：“吴人轻脆，终无能为，故
疆场之事，但欲完固守备，使不得越逸而已。以苞计
画不同，虑敌过甚，故征还更授。昔邓禹挠于关中而
终辅汉室，岂以一眚而掩大德哉！”于是就位。苞奏：“州
郡农桑，未有赏罚之制，宜选掾属循行，皆当均其土
宜，举其殿最，然后黜陟焉。”诏曰：“农殖者为政之本，有
国之大务也。虽欲安时兴化，不先富而教之，其道无
由而至。今四海多事，军国用广，加承征伐之后，屡有
水旱之事，仓库不充，百姓无积。古者稼穑树艺，司徒

国，乾乾匪躬之志。其使司徒督察州郡播殖，将委事
任成，垂拱仰办，若宜有所循行者。其增置掾属十人，
听取王官更练事业者。”苞在位称为忠勤，帝每委任
焉。泰始八年薨，帝发哀于朝堂，赐秘器、朝服一具，衣
一袭，钱三十万，布百匹。及葬，给节幢麾、曲盖、追锋车、
鼓吹、介士大车，皆如魏司空陈泰故事。车驾临送于
东掖门外，策谥曰武。咸宁初，诏苞等并为王功，列于
铭飨。苞豫为终制曰：“延陵薄葬，孔子以为达礼；华元
厚葬，《春秋》以为不臣，古之明义也。自今死亡者，皆敛
以时服，不得兼重。又不得饭唅，为愚俗所为；又不得
设床帐，明器也。定窆之后，复土满坎，一不得起坟种
树。昔王孙祼葬矫时，其子奉命，君子不讥，况于合礼
典者耶！”诸子皆奉遵遗令，又断亲戚故吏设祭。有六
子：越、乔、统、浚、儁、崇，以统为嗣。统字弘绪，历位射声校
尉、大鸿胪。子顺，为尚书郎。越字弘伦，早卒。乔字弘祖，
历尚书郎、散骑侍郎。帝既召乔不得，深疑苞反。及苞
至，有惭色，谓之曰：“卿子几破卿门。”苞遂废之，终身不
听仕。又以有秽行，徙顿丘，与弟崇同被害。二子超、熙，
亡走得免。